[Gregorius Episcopus, servus servorum Dei, charissimo filio Hugoni Cluniacensi Abbati, justa sanctæque Religioni profutura poscentibus aurem nos oportet benevolam commodare, quatenus et petentes remedia sperata reperiant, et Ecclesiis Monasteriisque destitutis debita non desit sollicitudo compassioque Pastoris. Proinde Gigniacensis Monasterii (quod proprium beati Petri Apostolorum Principis esse dignoscitur, Monachi nostræ miserationis sperantes auxilium. Idem Monasterium et Religionis quæ olim excellentissima ibi habebatur, nunc propter Abbatum Præpositorumque remissiorem sollicitudinem penitùs amisisse vigorem, et temporalibus etiam omninò destitutum esse subsidiis, lachrymabiliter conquesti sunt. Quibus miseriis propellendis, ipsi quoque Monachi quæ medicina possit adhiberi suggerentes multis supplicationibus nobis institerunt, ut tuæ vigilantiæ præfatum Monasterium debeamus commendare, quò per providentiæ tuæ studium quæ aliorum somnolentia deperiit Religio reviviscat, et corporalibus item Domino auxiliante suffragiis renovetur et crescat. Igitur tibi Hugoni charissimo sanctæ Romanæ Ecclesiæ filio, reverendissimo videlicet Cluniacensis Cœnobii Abbati prædictum Gigniense Monasterium committentes, hujus nostræ præceptionis authoritate præcipimus, annuimus atque concedimus, ut ab hâc præsenti die quamdiù vixeris, illud prout Domino miserante volueris, ordinandi, regendi, corrigendi, commutandique cum omnibus suis pertinentiis liberam potestatem habeas. Postquam autem tu desideratam longi laboris mercedem à Christo recepturus Domino vocante ab hoc mundo transieris: omnesque successores tuos talem in præfatâ Gignensi, Monasterio potestatem habere volumus et hanc authoritate roboramus, scilicet ut nullus ibidem Abbas eligatur aut ordinetur, nisi vel ipse Cluniacensis Abbas affuerit eumque approbaverit, vel per Legatum suum secundùm timorem Dei assensum præbuerit. Si quis autem Regum, Imperatorum, Ducum, Comitum, seu quælibet omninò magna vel parva persona, hujus nostri præcepti sanctionem violaverit et infringere ausus fuerit, donec tibi aut tuis successoribus satisfecerit, dignamque pœnitentiam egerit, eum à sacro sancto Corpore Domini velut sacrilegum removemus, et Apostolicâ authoritate prohibemus. Datum Lateranis quinto Idus Decembris per manus Petri, sanctæ Romanæ Ecclesiæ Presbyteri Cardinalis ac Bibliothecarii, anno quarto Pontificatus Domni Gregorii Papæ septimi, indict. decimâ quartâ. Benè valete.]